अखिल भारतीय पिछड़ा वर्ग संघ का इतिहास ऐतिहासिक अन्याय का इतिहास है। 10 सितंबर 1947 को संघ की स्थापना हुई थी। पहले यह बिहार प्रांतीय पिछड़ी जाति संघ के नाम से जाना जाता था। बिहार के रामलखन चंदापुरी, जिन्होंने जीवन भर पिछड़ों के आरक्षण के लिए लड़ाई लड़ी, उनके साथ काफी विश्वासघात हुआ। उन्होंने ही बाबा साहेब भीमराव आंबेडकर की सहमति से पिछड़ा वर्ग संघ की स्थापना की। छह नवंबर 1951 को रामलखन चंदापुरी के आग्रह पर बाबा साहेब आंबेडकर पटना आए थे। आंबेडकर की सभा पर पटना में तत्कालीन कांग्रेसी सरकार की ओर से हमला कराया गया था। त्यागमूर्ति चंदापुरी बाबा साहेब को बचाने के लिए आगे आ गए। जिस मंडल कमीशन के कारण आरक्षण का प्रावधान आया, उसके पीछे भी चंदापुरी का अहम योगदान है। 18 मार्च 1948 को भारत सरकार के कानून मंत्री से मिल कर पिछड़े वर्ग के उत्थान हेतु चंदापुरी ने संविधान में धारा 340 के समावेश करने की मांग की थी। अगर संविधान में धारा 340 का प्रावधान नहीं रहता तो मंडल कमीशन की अनुशंसा कोर्ट में अवैध घोषित हो जाती। अखिल भारतीय पिछड़ा वर्ग संघ के राष्ट्रीय अधिवेशन के मौके पर जारी की गई पत्रिका ‘पिछड़ा वर्ग संदेश’ ऐसे कई ऐतिहासिक अन्यायों का खुलासा करती है।